CELEX: 32021R2324
Language: da
Date: 2021-08-23 00:00:00
Title: Kommissionens delegerede forordning (EU) 2021/2324 af 23. august 2021 om ændring af Europa-Parlamentets og Rådets forordning (EU) 2019/1241 for så vidt angår tekniske foranstaltninger for fiskeriet efter visse demersale og pelagiske arter i Det Keltiske Hav, Det Irske Hav og vest for Skotland

29.12.2021   
               
               
                  DA
               
               
                  Den Europæiske Unions Tidende
               
               
                  L 465/1
               
            
         KOMMISSIONENS DELEGEREDE FORORDNING (EU) 2021/2324
         af 23. august 2021
         om ændring af Europa-Parlamentets og Rådets forordning (EU) 2019/1241 for så vidt angår tekniske foranstaltninger for fiskeriet efter visse demersale og pelagiske arter i Det Keltiske Hav, Det Irske Hav og vest for Skotland
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (1), særlig artikel 2, stk. 2, artikel 10, stk. 4, og artikel 15, stk. 2, og
         ud fra følgende betragtninger:
         
                     (1)
                  
                  
                     Den 14. august 2019 trådte forordning (EU) 2019/1241 (»forordningen om tekniske foranstaltninger«) om bevarelse af fiskeressourcerne og beskyttelse af marine økosystemer ved hjælp af tekniske foranstaltninger i kraft. I forordningens bilag VI fastsættes der særlige bestemmelser vedrørende tekniske foranstaltninger på regionalt plan gældende for EU-farvande i de nordvestlige farvande.
                  
               
                     (2)
                  
                  
                     Belgien, Spanien, Frankrig, Irland og Nederlandene har en direkte interesse i spørgsmål vedrørende fiskeriforvaltning i de nordvestlige farvande. Disse medlemsstater forelagde en første fælles henstilling i maj 2020. Den Videnskabelige, Tekniske og Økonomiske Komité for Fiskeri (STECF) vurderede den fælles henstilling i juli 2020. Efter STECF's rådgivning opfordrede Kommissionen de pågældende medlemsstater til at tilpasse den fælles henstilling til den videnskabelige evaluering. Som følge heraf forelagde medlemsstaterne en revideret fælles henstilling den 14. december 2020.
                  
               
                     (3)
                  
                  
                     Indtil de foranstaltninger, der foreslås i den fælles henstilling, vedtages ved en delegeret retsakt, blev der fastsat afhjælpende foranstaltninger som omhandlet i den flerårige plan for de vestlige farvande, der har til formål at reducere bifangster af torsk og hvilling i Det Keltiske Hav og tilstødende områder, og i artikel 15-17 i Rådets forordning (EU) 2021/92 (2) blev der fastsat yderligere tekniske foranstaltninger, der skal reducere bifangster af torskefisk i Det Irske Hav og vest for Skotland. Disse foranstaltninger var funktionelt knyttet til TAC-niveauerne for målarter, der tages i blandet fiskeri, eftersom TAC-niveauerne uden disse foranstaltninger ellers skulle have været reduceret for at muliggøre en genopretning af bifangstbestandene.
                  
               
                     (4)
                  
                  
                     En del af de nordvestlige farvande er ikke længere EU-farvande, hvilket gør det nødvendigt, at EU og Det Forenede Kongerige indleder høringer om fælles foranstaltninger. Selv om EU og Det Forenede Kongerige ikke nåede til enighed om funktionelt tilknyttede tekniske foranstaltninger, er det nødvendigt at videreføre anvendelsen af de gældende funktionelt tilknyttede tekniske foranstaltninger, der er fastsat i artikel 15-17 i forordning (EU) 2021/92, og som gør det muligt at fastsætte TAC'er for målarter på de niveauer, der foreslås i nævnte forordning, uden at bringe situationen for bestande, der tages som uundgåelige bifangstarter i EU-farvande, i fare, og anerkende, at det er en prioritet for EU at nå til enighed med Det Forenede Kongerige om dette spørgsmål i begyndelsen af 2022. Alle tekniske foranstaltninger, der fastsættes efter aftale med tredjelande for 2022, skal gennemføres i EU-retten via de gældende retlige rammer.
                  
               
                     (5)
                  
                  
                     Samtidig med de igangværende forhandlinger med Det Forenede Kongerige forelagde de berørte medlemsstater, Belgien, Spanien, Frankrig, Irland og Nederlandene, den 30. april 2021 en ny fælles henstilling, som gengiver den fælles henstilling forelagt af medlemsstaterne i 2020, med medtagelsen af en ny specifikation i ICES-afsnit 7a (Det Irske Hav). Denne fælles henstilling indeholdt forslag om at opretholde disse foranstaltninger, så længe der ikke er indgået en aftale med Det Forenede Kongerige.
                  
               
                     (6)
                  
                  
                     Denne forordning har til formål at indarbejde eksisterende bestemmelser om tekniske foranstaltninger, som tidligere var vedtaget som led i udsmidsplanerne for de nordvestlige farvande, tekniske foranstaltninger, som svarer til foranstaltningerne i artikel 15-17 i forordning (EU) 2021/92, og dertil foranstaltninger vedrørende et nyt fiskeredskab for Det Irske Hav, der er medtaget i den fælles henstilling af 2021, i en enkelt retsakt.
                  
               
                     (7)
                  
                  
                     Foranstaltningerne i nærværende forordning, der finder anvendelse på EU-farvande, har til formål at nå de mål, der er fastsat i artikel 494, stk. 1 og 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (3), og vedrører principperne i artikel 494, stk. 3, i nævnte aftale. De berører ikke eventuelle foranstaltninger, der er gældende i farvandene i Det Forenede Kongerige Storbritannien og Nordirland.
                  
               
                     (8)
                  
                  
                     På grundlag af de oplysninger, medlemsstaterne har fremlagt, har STECF vurderet (4) (5) den dokumentation, som de regionale grupper har fremlagt til underbyggelse af de tekniske foranstaltninger i den fælles henstilling.
                  
               
                     (9)
                  
                  
                     Foranstaltningerne i denne forordning er evalueret i overensstemmelse med artikel 2, stk. 2, og artikel 15 og 18 i forordning (EU) 2019/1241. Medlemsstaterne har fremlagt dokumentation for, at forslagene er i overensstemmelse med artikel 15, stk. 4 og 5, i forordning (EU) 2019/1241.
                  
               
                     (10)
                  
                  
                     Fiskeriekspertgruppen blev hørt om den fælles henstilling den 16. juli 2021.
                  
               
                     (11)
                  
                  
                     Den fælles henstilling indeholdt forslag om særlige foranstaltninger til at reducere bifangsterne af torsk og hvilling i Det Keltiske Hav og tilstødende områder på grundlag af de afhjælpende foranstaltninger, der blev truffet i 2020 (6). Disse særlige foranstaltninger vedrører bundtrawl og vod i EU-farvande i ICES-afsnit 7f, 7g, den del af 7h, der ligger nord for breddegrad 49°30′N, og den del af 7j, der ligger nord for breddegrad 49°30′N og øst for længdegrad 11°V, og fartøjer, der fisker med bundtrawl, og hvis fangster før udsmid består af mindst 20 % kuller. STECF konkluderede (7), at de foreslåede redskaber er mere selektive end de foranstaltninger, der er omhandlet i forordning (EU) 2019/1241. De foreslåede foranstaltninger bør derfor indgå i forordning (EU) 2019/1241.
                  
               
                     (12)
                  
                  
                     Den fælles henstilling indeholdt forslag om særlige betingelser for Det Irske Hav i forbindelse med fangstsammensætningen, navnlig når bifangsterne af torsk ikke overstiger 1,5 %. STECF er tilbageholdende med at fastsætte betingelser på grundlag af tærskelværdier for bifangster på grund af bestandenes dårlige tilstand i disse områder. STECF bemærkede dog også (8), at selv hvis reglen om 1,5 % bifangster af torsk ikke blev overskredet på nogen fangstrejse, ville de alternative redskaber, der er anført i den fælles henstilling, stadig være mere selektive end de redskaber, der opfylder minimumsstandarden i forordning (EU) 2019/1241. De foreslåede foranstaltninger bør derfor indgå i forordning (EU) 2019/1241.
                  
               
                     (13)
                  
                  
                     I den fælles henstilling foreslås særlige tekniske foranstaltninger for bundtrawl og vod i EU-farvande i ICES-afsnit 7f-7k og i området vest for længdegrad 5°V i ICES-afsnit 7e. STECF konkluderede, at disse foranstaltninger er mere selektive end dem, der foreslås i forordning (EU) 2019/1241. Disse foranstaltninger bør derfor indgå i forordning (EU) 2019/1241.
                  
               
                     (14)
                  
                  
                     Den fælles henstilling indeholdt forslag om særlige betingelser i Det Keltiske Hav, når jomfruhummer udgør over 30 % af fangsten. STECF konkluderede (9), at de foreslåede muligheder samlet set er mere selektive end eller mindst lige så selektive som de redskaber, der er angivet i undtagelserne for målrettet fiskeri i forordning (EU) 2019/1241. For så vidt angår dobbeltposen, havde STECF vurderet en underbyggende undersøgelse i tidligere rapporter (10) og konkluderet, at den i princippet har potentialet til at reducere bifangster af uønskede arter, samtidig med at fangsterne af målarterne beholdes. Medlemsstaterne skal forelægge yderligere specifikationer med henblik på STECF's vurdering senest den 1. maj 2022. Disse foranstaltninger bør derfor indgå i forordning (EU) 2019/1241.
                  
               
                     (15)
                  
                  
                     Den fælles henstilling indeholdt forslag om særlige betingelser i Det Keltiske Hav, når hvilling udgør over 55 % eller en kombination af havtaske, kulmule eller glashvarre tilsammen udgør over 55 % af fangsten. Selv om STECF er tilbageholdende med at indføre betingelser i forbindelse med fangstsammensætningen (11), konkluderer STECF, at de foreslåede foranstaltninger stadig er mere selektive end den minimumsstandard, som blev indført med forordningen om tekniske foranstaltninger. Disse foranstaltninger bør derfor indgå i forordning (EU) 2019/1241.
                  
               
                     (16)
                  
                  
                     Den fælles henstilling indeholdt forslag om særlige tekniske foranstaltninger i farvandene vest for Skotland. STECF konkluderede, at de foreslåede redskaber sandsynligvis vil øge selektiviteten, for så vidt angår torsk, kuller og hvilling. Disse foranstaltninger bør derfor indgå i forordning (EU) 2019/1241.
                  
               
                     (17)
                  
                  
                     Den fælles henstilling indeholdt forslag om særlige tekniske foranstaltninger i Det Irske Hav for bundtrawl eller vod med en fangstpose med en maskestørrelse på 70 mm eller derover og under 100 mm, når jomfruhummer udgør over 30 % af fangsterne. STECF konkluderede (12), at disse redskaber sandsynligvis vil reducere fangsterne af torsk, kuller og hvilling i forhold til de foranstaltninger, der er fastsat i forordningen om tekniske foranstaltninger. Disse foranstaltninger bør derfor indgå i forordning (EU) 2019/1241.
                  
               
                     (18)
                  
                  
                     Den fælles henstilling indeholdt forslag om særlige tekniske foranstaltninger i Det Irske Hav for fartøjer med en længde overalt på 12 m og derover, der fisker med bundtrawl eller vod, og som har en særlig fangstsammensætning af kuller, torsk og rokker tilsammen. Generelt fandt STECF (13) (14), at de redskaber, der foreslås i den fælles henstilling, er mere selektive end de redskaber, der er beskrevet i forordningen om tekniske foranstaltninger. Disse foranstaltninger bør derfor indgå i forordning (EU) 2019/1241.
                  
               
                     (19)
                  
                  
                     I den fælles henstilling medtages for 2021 specifikationen for et fiskeredskab til bundtrawl og vod i ICES-afsnit 7a (Det Irske Hav) på grundlag af en selektivitet svarende til den, der opnås med fiskeredskaber, der opfylder minimumsstandarden, som fastsat ved forordning (EU) 2019/1241 for det område og det fiskeri. I juni 2021 vurderede STECF den nye videnskabelige dokumentation, som ligger til grund for ændringen af den fælles henstilling, og konkluderede, at redskabets selektivitetskarakteristika svarer til karakteristikaene for fiskeredskaber, der opfylder minimumsstandarden.
                  
               
                     (20)
                  
                  
                     I den fælles henstilling foreslås en harmonisering af de bevarelsesmæssige mindstereferencestørrelser for adskillige arter fanget ved rekreativt fiskeri i de nordvestlige farvande med den bevarelsesmæssige mindstereferencestørrelse for erhvervsfiskeri. Et antal arter, som er medtaget i den fælles henstilling med henblik på harmonisering af de bevarelsesmæssige mindstereferencestørrelser, er klassificeret af ICES som værende nedfisket, eller ICES vurderer, at rekreativt fiskeri har en væsentlig virkning på deres samlede fiskeridødelighed. Desuden vandrer et antal af disse arter fra de sydvestlige farvande og Nordsøen til de nordvestlige farvande, og i de sydvestlige farvande og Nordsøen er de bevarelsesmæssige mindstereferencestørrelser for disse arter allerede harmoniseret mellem erhvervsfiskeri og rekreativt fiskeri. STECF analyserede den forelagte dokumentation og konkluderede (15), at denne foranstaltning sandsynligvis ville øge beskyttelsen af unge individer af saltvandsfiskearter. Disse foranstaltninger bør derfor indgå i forordning (EU) 2019/1241.
                  
               
                     (21)
                  
                  
                     For at optimere udnyttelsesmønstrene, øge redskabernes selektivitet og reducere uønskede fangster er det derfor hensigtsmæssigt, at de tekniske foranstaltninger, som medlemsstaterne har forelagt, vedtages.
                  
               
                     (22)
                  
                  
                     Eftersom foranstaltningerne i denne forordning har direkte indvirkning på planlægningen af fiskerfartøjernes fangstsæson og de dertil knyttede økonomiske aktiviteter, bør nærværende forordning træde i kraft umiddelbart efter offentliggørelsen —
                  
               VEDTAGET DENNE FORORDNING:
         
            Artikel 1
            Forordning (EU) 2019/1241 ændres som angivet i bilaget til nærværende forordning.
         
         
            Artikel 2
            Punkt 2 og 3 i bilaget finder anvendelse fra den 30. december 2021 til den 31. december 2022.
         
         
            Artikel 3
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            Udfærdiget i Bruxelles, den 23. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 198 af 25.7.2019, s. 105.
         
            (2)  Rådets forordning (EU) 2021/92 af 28. januar 2021 om fastsættelse for 2021 af fiskerimuligheder for visse fiskebestande og grupper af fiskebestande gældende i EU-farvande og for EU-fiskerfartøjer i visse andre farvande (EUT L 31 af 29.1.2021, s. 31).
         
            (3)  EUT L 149 af 30.4.2021, s. 10.
         
            (4)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (6)  EUT L 25 af 30.1.2020, s. 1.
         
            (7)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (8)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (9)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (10)  https://stecf.jrc.ec.europa.eu/documents/43805/2492225/JRC117511+STECF+19-08+-+Evaluation+LO+JRs.pdf.
         
            (11)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (12)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (13)  https://stecf.jrc.ec.europa.eu/documents/43805/2684997/STECF+PLEN+20-02.pdf.
         
            (14)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (15)  https://stecf.jrc.ec.europa.eu/documents/43805/2684997/STECF+PLEN+20-02.pdf.
      
      
         
            BILAG
            Bilag VI til forordning (EU) 2019/1241 ændres således:
            
                        1)
                     
                     
                        I del A foretages følgende ændringer:
                        
                                    a)
                                 
                                 
                                    Fodnote 6 affattes således:
                                    
                                                »(6)
                                             
                                             
                                                Uanset artikel 15 i forordning (EU) nr. 1380/2013 anvendes de bevarelsesmæssige mindstereferencestørrelser for sardin, ansjos, sild, hestemakrel og makrel ikke inden for en grænse på 10 % i levende vægt af de samlede fangster, der bevares om bord af hver af disse arter.
                                                Den procentvise andel af sardin, ansjos, sild, hestemakrel eller makrel, der er under den bevarelsesmæssige mindstereferencestørrelse, beregnes som levende vægt af alle marine organismer om bord efter sortering eller ved landing.
                                                Den procentvise andel kan beregnes på grundlag af en eller flere repræsentative prøver. Grænsen på 10 % må ikke overskrides i forbindelse med omladning, landing, transport, opbevaring, frembydelse eller udbydelse til salg.«
                                             
                                          
                              
                                    b)
                                 
                                 
                                    Teksten under tabellen udgår.
                                 
                              
                                    c)
                                 
                                 
                                    Følgende punkt tilføjes under tabellen:
                                    
                                                »1.
                                             
                                             
                                                De bevarelsesmæssige mindstereferencestørrelser angivet i denne del for torsk (Gadus morhua), kuller (Melanogrammus aeglefinus), sej (Pollachius virens), lubbe (Pollachius pollachius), kulmule (Merluccius merluccius), glashvarre (Lepidorhombus spp.), tunge (Solea spp.), rødspætte (Pleuronectes platessa), hvilling (Merlangius merlangus), lange (Molva molva), byrkelange (Molva dypterygia), makrel (Scomber spp.), sild (Clupea harengus), hestemakrel (Trachurus spp.), ansjos (Engraulis encrasicolus), havbars (Dicentrarchus labrax), sardin (Sardina pilchardus) og spidstandet blankesten (Pagellus bogaraveo) anvendes på rekreativt fiskeri i de nordvestlige farvande.«
                                             
                                          
                              
                  
                        2)
                     
                     
                        I del B indsættes følgende som punkt 1.3 til 1.6:
                        
                                    »1.3.
                                 
                                 
                                    Dette punkt finder anvendelse uanset punkt 1.1 og 1.2.
                                    
                                                1.3.1.
                                             
                                             
                                                Følgende finder anvendelse på fartøjer, der fisker med bundtrawl og vod i ICES-afsnit fra 7f, 7g, den del af 7h, der ligger nord for 49°30′ nordlig bredde, og den del af 7j, der ligger nord for 49°30′ nordlig bredde og øst for 11° vestlig længde:
                                                
                                                            a)
                                                         
                                                         
                                                            Fartøjer, der fisker med bundtrawl eller vod, skal anvende redskaber med en af følgende maskestørrelser:
                                                            
                                                                        i)
                                                                     
                                                                     
                                                                        en fangstpose med en maskestørrelse på 110 mm med et kvadratmasket panel med en maskestørrelse på 120 mm
                                                                     
                                                                  
                                                                        ii)
                                                                     
                                                                     
                                                                        en T90-fangstpose med en maskestørrelse på 100 mm
                                                                     
                                                                  
                                                                        iii)
                                                                     
                                                                     
                                                                        en fangstpose med en maskestørrelse på 120 mm
                                                                     
                                                                  
                                                                        iv)
                                                                     
                                                                     
                                                                        en fangstpose med en maskestørrelse på 100 mm med et kvadratmasket panel med en maskestørrelse på 160 mm.
                                                                     
                                                                  
                                                      
                                                            b)
                                                         
                                                         
                                                            Derudover skal fartøjer, der fisker med bundtrawl, og hvis fangster vejet inden udsmid består af mindst 20 % kuller, anvende:
                                                            
                                                                        i)
                                                                     
                                                                     
                                                                        et fiskeredskab, der er konstrueret med en afstand på mindst én meter mellem overtællen og ruppen, eller
                                                                     
                                                                  
                                                                        ii)
                                                                     
                                                                     
                                                                        et hvilket som helst middel, der påviseligt er mindst lige så selektivt med henblik på at undgå torsk, i henhold til vurderingen fra ICES eller STECF, og er godkendt af Kommissionen.
                                                                     
                                                                  
                                                      
                                          
                              Medlemsstater kan undtage fartøjer, der fisker med bundtrawl, og hvis fangster vejet inden udsmid består af mindre end 1,5 % torsk, fra anvendelsen af litra b), forudsat at disse fartøjer er omfattet af en gradvis forøgelse af observatørdækning på havet op til mindst 20 % af alle deres fangstrejser. Medlemsstater, der gør brug af denne undtagelse, skal hvert år inden den 1. december indberette antallet af og fangstsammensætningen for de fartøjer, der anvender denne bestemmelse.
                        Medlemsstaterne kan undtage fartøjer, der anvender et alternativt meget selektivt redskab, fra anvendelsen af litra a) og b), forudsat at dette redskabs tekniske specifikationer ifølge en vurdering foretaget af STECF medfører en selektivitet, som er den samme som eller højere end ved redskaberne i litra a) og b), og resulterer i, at der fanges mindre end 1 % torsk. Et sådant redskab eller en sådan anordning skal opfylde kravene i artikel 15, stk. 4, og være godkendt af Kommissionen.
                        
                                    1.3.2.
                                 
                                 
                                    Uanset punkt 1.1, 1.2 og 1.3.1:
                                    
                                                a)
                                             
                                             
                                                skal fartøjer, der fisker med bundtrawl eller vod, og hvis fangster består af mere end 30 % jomfruhummer, anvende et af følgende redskaber:
                                                
                                                            i)
                                                         
                                                         
                                                            et kvadratmasket panel med en maskestørrelse på 300 mm. Fartøjer med en længde overalt på under 12 meter kan anvende et kvadratmasket panel med en maskestørrelse på 200 mm
                                                         
                                                      
                                                            ii)
                                                         
                                                         
                                                            et Seltra-panel
                                                         
                                                      
                                                            iii)
                                                         
                                                         
                                                            en sorteringsrist med 35 mm mellem tremmerne eller lignende Netgridsorteringsrist
                                                         
                                                      
                                                            iv)
                                                         
                                                         
                                                            en fangstpose med en maskestørrelse på 100 mm med et kvadratmasket panel med en maskestørrelse på 100 mm
                                                         
                                                      
                                                            v)
                                                         
                                                         
                                                            indtil den 31. juli 2022 en dobbelt fangstpose, hvor den øverste fangstpose består af T90-maskenet med en maskestørrelse på mindst 90 mm og er udstyret med et sorteringspanel med en maskestørrelse på højst 300 mm.
                                                         
                                                      
                                          Medlemsstaterne kan tillade anvendelsen af anordningen i nr. v) indtil udgangen af december 2022, forudsat at denne anordnings tekniske specifikationer ifølge en vurdering foretaget af STECF på grundlag af oplysninger forelagt af medlemsstaterne senest den 1. maj 2022 medfører en selektivitet, som er den samme som eller højere end ved de øvrige redskaber, der er omhandlet i punkt 1.2 og 1.3.1. En sådan anordning skal opfylde kravene i artikel 15, stk. 4, og være godkendt af Kommissionen
                                    
                                                b)
                                             
                                             
                                                skal fartøjer, der fisker med bundtrawl eller vod, og hvis fangster består af mere end 55 % hvilling eller 55 % havtaske, kulmule eller glashvarre tilsammen, anvende et af følgende redskaber:
                                                
                                                            i)
                                                         
                                                         
                                                            en fangstpose med en maskestørrelse på 100 mm med et kvadratmasket panel med en maskestørrelse på 100 mm
                                                         
                                                      
                                                            ii)
                                                         
                                                         
                                                            en T90-fangstpose med en maskestørrelse på 100 mm og et forlængelsesstykke med en maskestørrelse på 100 mm.
                                                         
                                                      
                                          
                              
                                    1.4.
                                 
                                 
                                    Punkt 1.4.1 og 1.4.2 finder anvendelse uanset punkt 1.2.
                                    
                                                1.4.1.
                                             
                                             
                                                Følgende finder anvendelse på EU-fiskerfartøjer, der fisker med bundtrawl eller vod i EU-farvande ICES-afsnit 6a og 5b, øst for 12°V (vest for Skotland) efter jomfruhummer (Nephrops norvegicus):
                                                
                                                            a)
                                                         
                                                         
                                                            Fartøjer, der anvender en fangstpose med en maskestørrelse på under 100 mm, skal anvende et kvadratmasket panel (samme placering) med en maskestørrelse på mindst 300 mm. For fartøjer med en længde overalt på under 12 m og/eller med en maskineffekt på 200 kW eller derunder, kan panelet have en samlet længde på 2 m og en maskestørrelse på 200 mm
                                                         
                                                      
                                                            b)
                                                         
                                                         
                                                            Fartøjer med fangster, der består af mere end 30 % jomfruhummer, skal anvende et kvadratmasket panel (samme placering) med en maskestørrelse på mindst 160 mm for fartøjer, der anvender en fangstpose med en maskestørrelse på 100-119 mm.
                                                         
                                                      Uanset punkt 1.4.1, litra a) og b), er anvendelsen af et alternativt fiskeredskab tilladt, forudsat at redskabet ifølge en vurdering foretaget af STECF resulterer i samme eller højere selektivitet for torsk, kuller og hvilling. Et sådant redskab skal opfylde kravene i artikel 15, stk. 4, og være godkendt af Kommissionen.
                                             
                                          
                                                1.4.2.
                                             
                                             
                                                Følgende finder anvendelse på fiskerfartøjer, der fisker med bundtrawl eller vod i ICES-afsnit 7a (Det Irske Hav):
                                                
                                                            a)
                                                         
                                                         
                                                            Fartøjer, der fisker med bundtrawl eller vod med en fangstpose med en maskestørrelse på mindst 70 mm og mindre end 100 mm, og hvis fangster består af over 30 % jomfruhummer, skal anvende et af følgende redskaber:
                                                            
                                                                        i)
                                                                     
                                                                     
                                                                        et kvadratmasket panel med en maskestørrelse på 300 mm. Fartøjer med en længde overalt på under 12 meter kan anvende et kvadratmasket panel med en maskestørrelse på 200 mm
                                                                     
                                                                  
                                                                        ii)
                                                                     
                                                                     
                                                                        et Seltra-panel
                                                                     
                                                                  
                                                                        iii)
                                                                     
                                                                     
                                                                        en sorteringsrist med en afstand på 35 mm mellem tremmerne
                                                                     
                                                                  
                                                                        iv)
                                                                     
                                                                     
                                                                        en CEFAS Netgrid
                                                                     
                                                                  
                                                                        v)
                                                                     
                                                                     
                                                                        et flip-flap-trawl.
                                                                     
                                                                  
                                                      
                                                            b)
                                                         
                                                         
                                                            Fartøjer med en længde overalt på 12 m og derover, der fisker med bundtrawl eller vod, og hvis fangster består af over 10 % kuller, torsk og rokker tilsammen, skal anvende en fangstpose med en maskestørrelse på 120 mm
                                                         
                                                      
                                                            c)
                                                         
                                                         
                                                            Fartøjer med en længde overalt på 12 m og derover, der fisker med bundtrawl eller vod, og hvis fangster består af under 10 % kuller, torsk og rokker tilsammen, skal anvende en fangstpose med en maskestørrelse på 100 mm med et kvadratmasket panel med en maskestørrelse på 100 mm. Denne bestemmelse finder ikke anvendelse på fartøjer, hvis fangster består af over 30 % jomfruhummer eller over 85 % almindelig kammusling.
                                                         
                                                      
                                                            d)
                                                         
                                                         
                                                            Fartøjer, der fisker med bundtrawl eller vod, kan anvende en T90-fangstpose med en maskestørrelse på 100 mm.
                                                         
                                                      
                                          
                              Uanset punkt 1.4.2, litra a)-d), er anvendelsen af alternative fiskeredskaber tilladt, forudsat at redskaberne resulterer i samme eller højere selektivitet for torsk, kuller og hvilling. Sådanne redskaber skal være vurderet af STECF og godkendt af Kommissionen og opfylde kravene i artikel 15, stk. 4.
                        
                                    1.5.
                                 
                                 
                                    Fangstprocenterne i punkt 1.3 og 1.4 beregnes som andelen af levende vægt af alle havets biologiske ressourcer, der landes efter hver fangstrejse, jf. artikel 15 i forordning (EU) nr. 1380/2013 og artikel 27, stk. 2, i nærværende forordning.
                                 
                              
                                    1.6.
                                 
                                 
                                    Foranstaltningerne i punkt 1.3 til 1.5 finder anvendelse indtil den 31. december 2022.«
                                 
                              
                  
                        3)
                     
                     
                        I del C indsættes følgende punkter:
                        
                                    »10.
                                 
                                 
                                    Restriktioner for fiskeri med bundtrawl og vod i Det Keltiske Hav
                                    
                                                10.1.
                                             
                                             
                                                Det er forbudt for fartøjer at fiske med bundtrawl og vod i følgende områder:
                                                
                                                            a)
                                                         
                                                         
                                                            ICES-afsnit 7f-7k
                                                         
                                                      
                                                            b)
                                                         
                                                         
                                                            i området vest for længdegrad 5°V i ICES-afsnit 7e og
                                                         
                                                      
                                                            c)
                                                         
                                                         
                                                            i ICES-afsnit 7b og 7c.
                                                         
                                                      
                                          Denne bestemmelse finder ikke anvendelse på fartøjer i tilfælde, hvor:
                                    
                                                i)
                                             
                                             
                                                de anvender en fangstpose med en maskestørrelse på mindst 100 mm, eller
                                             
                                          
                                                ii)
                                             
                                             
                                                deres bifangster af torsk ikke overstiger 1,5 % som vurderet af STECF, når de fisker uden for de områder, der er anført i del B, punkt 1.3.
                                             
                                          
                              Uanset nr. i) kan fiskerfartøjer, når de fisker i de områder, der er anført i punkt 10, stk. 1, litra c), anvende et alternativt fiskeredskab, som ifølge en vurdering foretaget af STECF har en selektivitet, der er den samme som eller højere end ved en fangstpose med en maskestørrelse på mindst 100 mm ved blandet fiskeri efter demersale arter. Et sådant redskab skal opfylde kravene i artikel 15, stk. 4, og være godkendt af Kommissionen.
                        
                                    10.2.
                                 
                                 
                                    Foranstaltningerne i punkt 10.1 finder anvendelse indtil den 31. december 2022.«